Подготвят промени в кодексите за осигуряване и застраховане - Новини - econ.bg
Подготвят промени в кодексите за осигуряване и застраховане 0
24.01.2012 | 14:33
КФН ще въведе система "бонус-малус", която ще облекчава изрядните шофьори
През 2012 година ще има законодателни промени, свързани с дейността на Комисията за финансов надзор (КФН), обяви председателят ѝ Стоян Мавродиев, цитиран от БТА.
"Финансовата криза се е отразила изключително неблагоприятно на потребителите на финансови услуги. Целта ни е връщане на доверието на потребителите", разклатено заради тази криза, посочи Мавродиев.
КФН подготвя промени в Кодекса за социално осигуряване за създаване на пенсионните мултифондове, които да позволят на хората да избират степента на риска за своите пенсионни схеми. С промени в Кодекса на застраховането ще се въведе и системата "бонус-малус", която облекчава изрядните водачи на МПС.
"На всяка жалба в комисията се прави детайлна проверка и се сезират всички органи, които могат да решат съответния случай. Същевременно жалбите са важен индикатор за нормативни промени, които да предотвратят лошите практики", посочи Мавродиев.
За първи път тази година КФН ще организира Ден за защита на потребителя, съобщиха от комисията. Ще бъде възстановен и Информационният център към КФН. За хората, които имат затруднения при избора си на финансов продукт, ще бъде създадена интернет страница, на която на достъпен език ще се разяснява финансовата терминология.
КФН Кодекс за социално осигуряване Кодекс за застраховане